
Ministru kabineta noteikumi Nr. 398
Rīgā 2025. gada 1. jūlijā (prot. Nr. 26 4. §)
Kārtība, kādā profesionālā dienesta karavīrs pilda darbinieka amatu
Izdoti saskaņā ar Militārā dienesta likuma 27. panta 1.1 daļu
· 1. Noteikumi nosaka kārtību, kādā profesionālā dienesta karavīrs (turpmāk – karavīrs), kas ieņem darbinieka amatu, izpilda darbinieka amata pienākumus, kā arī disciplinārsodīšanas kārtību. 
· 2. Karavīru, nerīkojot konkursu, darbinieka amatā ieceļ uz laiku līdz trijiem gadiem. Aizsardzības ministra noteiktajos gadījumos termiņu, kādā karavīrs atrodas darbinieka amatā, var pagarināt.
· 3. Karavīrs darbinieka amata pienākumus pilda saskaņā ar noteiktā kārtībā apstiprinātu amata aprakstu.
· 4. Karavīrs darbinieka amata pienākumu pildīšanas laikā ir pakļauts valsts pārvaldes iestādes vadītājam un savam tiešajam vadītājam, ja amata aprakstā nav noteikts citādi.
· 5. Valsts pārvaldes iestādes vadītājs var atļaut karavīram darbinieka amata pienākumu pildīšanas laikā valkāt civilapģērbu.
· 6. Karavīrs ir disciplināri atbildīgs saskaņā ar darba tiesiskās attiecības un militāro dienestu reglamentējošiem normatīvajiem aktiem.
· 7. Ja disciplinārpārkāpums ir izdarīts saistībā ar darbinieka amata pildīšanu, karavīrs ir pielīdzināms darbiniekam un atbild par nodarīto saskaņā ar darba tiesiskās attiecības reglamentējošiem normatīvajiem aktiem. Disciplinārsodu karavīram piemēro valsts pārvaldes iestādes vadītājs.
· 8. Ja, pamatojoties uz apstākļiem, kas saistīti ar karavīra kā darbinieka rīcību, ir radies tiesisks pamats valsts pārvaldes iestādes vadītājam kā darba devējam izbeigt darba tiesiskās attiecības ar darbinieku, Nacionālo bruņoto spēku komandieris pēc valsts pārvaldes iestādes vadītāja ierosinājuma pārtrauc karavīra pārvietošanu uz valsts pārvaldes iestādi.
· 9. Ja disciplinārpārkāpums nav saistīts ar darbinieka amata pildīšanu, karavīrs ir disciplināri atbildīgs saskaņā ar militāro dienestu reglamentējošiem normatīvajiem aktiem.

